CELEX: 32016R2071
Language: ro
Date: 2016-09-22 00:00:00
Title: Regulamentul delegat (UE) 2016/2071 al Comisiei din 22 septembrie 2016 de modificare a Regulamentului (UE) 2015/757 al Parlamentului European și al Consiliului în ceea ce privește metodele de monitorizare a emisiilor de dioxid de carbon și normele de monitorizare a altor informații relevante (Text cu relevanță pentru SEE )

26.11.2016   
            
            
               RO
            
            
               Jurnalul Oficial al Uniunii Europene
            
            
               L 320/1
            
         REGULAMENTUL DELEGAT (UE) 2016/2071 AL COMISIEI
   din 22 septembrie 2016
   de modificare a Regulamentului (UE) 2015/757 al Parlamentului European și al Consiliului în ceea ce privește metodele de monitorizare a emisiilor de dioxid de carbon și normele de monitorizare a altor informații relevante
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2015/757 al Parlamentului European și al Consiliului din 29 aprilie 2015 privind monitorizarea, raportarea și verificarea emisiilor de dioxid de carbon generate de transportul maritim și de modificare a Directivei 2009/16/CE (1) și în special articolul 5 alineatul (2),
   întrucât:
   
               (1)
            
            
               Regulamentul (UE) 2015/757 stabilește reguli pentru monitorizarea, raportarea și verificarea cu precizie a emisiilor de dioxid de carbon (CO2) și a altor informații relevante obținute de la navele care sosesc, se află în interiorul sau pleacă din porturile aflate sub jurisdicția unui stat membru, în scopul promovării reducerii emisiilor de CO2 generate de transportul maritim într-un mod eficient din punctul de vedere al costurilor.
            
         
               (2)
            
            
               Anexa I la Regulamentul (UE) 2015/757 stabilește metodele de monitorizare a emisiilor de CO2 pe baza consumului de combustibil. Anexa II la Regulamentul (UE) 2015/757 stabilește normele pentru „monitorizarea altor informații relevante”.
            
         
               (3)
            
            
               Partea A din anexa I la Regulamentul (UE) 2015/757 prevede că emisiile de CO2 trebuie să fie calculate prin înmulțirea factorilor de emisie cu consumul de combustibil care se determină prin metodele de monitorizare A (BDN și inventarele periodice ale stocurilor din tancurile de combustibil), B (monitorizarea la bord a tancului cu combustibil pentru nave) și C (debitmetre pentru procesele de combustie aplicabile) menționate în partea B din această anexă. Rezoluția OMI (2) referitoare la Orientările privind metoda de calcul a Indicelui eficienței energetice de proiectare atins pentru navele noi stabilește un set de valori implicite pentru factorii de emisie pentru combustibilii standard utilizați la bordul navelor. Aceste valori implicite pot fi utilizate pentru a calcula emisiile de CO2 provenite din transportul maritim. Aplicarea de către nave a acestor valori implicite pentru monitorizarea și raportarea emisiilor proprii de CO2 în conformitate cu anexa I la Regulamentul (UE) 2015/757 asigură atât o abordare normativă moderată, cât și o punere în aplicare armonizată.
            
         
               (4)
            
            
               Metodele de monitorizare A, B și C se referă la determinarea alimentării cu combustibil (buncherare) sau a cantității de combustibil rămasă în tancuri din unități de volum în unități de masă, utilizându-se valorile densității reale a combustibilului. În conformitate cu partea B punctul 2 al cincilea paragraf litera (c) din anexa I, societățile care utilizează metoda de monitorizare B pot determina densitatea reală în funcție de densitatea măsurată în cadrul unei încercări realizate într-un laborator acreditat de încercare a combustibilului, dacă este disponibil. Extinderea acestei posibilități la societățile care utilizează metodele de monitorizare A și C ar asigura o punere în aplicare armonizată a acestor trei metode de monitorizare, în conformitate cu standardul ISO 3675: 1998 (3). De asemenea, aceasta ar reflecta pe deplin practicile din acest sector și ar contribui la creșterea gradului de comparabilitate a consumului de combustibil monitorizat cu ajutorul celor trei metode în cauză.
            
         
               (5)
            
            
               Conceptul „de la dană la dană” ar oferi mai multă claritate și o abordare armonizată cu privire la momentul exact în care începe și se termină călătoria. Prin aceasta s-ar perfecționa parametrii utilizați pentru monitorizarea timpului petrecut pe mare și a distanței parcurse, astfel cum se precizează în partea A punctul 1 literele (a) și (b) din anexa II la Regulamentul (UE) 2015/757, și s-ar reflecta practicile din acest sector.
            
         
               (6)
            
            
               Orientările OMI pentru utilizarea voluntară a Indicelui eficienței energetice de exploatare (4) a navei și standardul EN 16258 (2012) al CEN (5) oferă navelor ro-ro posibilitatea de a monitoriza și raporta mărfurile transportate pe baza masei reale a mărfurilor. Prin adăugarea acestui parametru suplimentar la cele prevăzute în partea A punctul 1 litera (e) din anexa II la Regulamentul (UE) 2015/757 s-ar reflecta mai bine practicile din sector și, astfel, monitorizarea ar deveni mai ușoară.
            
         
               (7)
            
            
               În conformitate cu practica uzuală a Comisiei de consultare a experților în faza pregătitoare a actelor delegate, a fost instituit un „subgrup de supraveghere a MRV în domeniul transportului maritim”, care reunește experți din statele membre, din sector și din societatea civilă sub egida Forumului european pentru un transport naval sustenabil (ESSF). Subgrupul a identificat o serie de standarde europene și internaționale, de norme internaționale și de evoluții în domeniul științific și tehnic și a recomandat ca acestea să fie integrate în prezentul regulament. Proiectul de recomandări al subgrupului cu privire la aceste aspecte a fost aprobat de către plenul ESSF la 28 iunie 2016.
            
         
               (8)
            
            
               Prin urmare, anexele I și II la Regulamentul (UE) 2015/757 ar trebui modificate în mod corespunzător,
            
         ADOPTĂ PREZENTUL REGULAMENT:
   Articolul 1
   Anexele I și II la Regulamentul (UE) 2015/757 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 22 septembrie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 123, 19.5.2015, p. 55.
   
      (2)  MEPC 245 (66) 2014.
   
      (3)  ISO 3675: 1998 Țiței și produse petroliere lichide. Determinarea densității în laborator. Metoda cu aerometrul.
   
      (4)  MEPC.1/Circ.684 Orientările OMI pentru utilizarea voluntară a Indicelui eficienței energetice de exploatare al navei.
   
      (5)  Metodologia pentru calcularea și declararea consumului de energie și a emisiilor de gaze cu efect de seră pentru serviciile de transport (mărfuri și pasageri).
   
      ANEXĂ
      Anexele I și II la Regulamentul (UE) 2015/757 se modifică după cum urmează:
      
                  1.
               
               
                  Anexa I se modifică după cum urmează:
                  
                              (a)
                           
                           
                              partea A se înlocuiește cu următorul text:
                              „A.   CALCULAREA EMISIILOR DE CO2 (ARTICOLUL 9)
                              În scopul calculării emisiilor de CO2, societățile aplică următoarea formulă:
                              consum de combustibil × factor de emisie
                              Consumul de combustibil include combustibilul consumat de motoarele principale, de motoarele auxiliare, de turbinele cu gaz, de cazane și de generatoarele de gaze inerte.
                              Consumul de combustibil la dană în interiorul porturilor se calculează separat.
                              Se aplică următoarele valori implicite pentru factorii de emisie pentru combustibilii utilizați la bord:
                              
                                          Tip de combustibil
                                       
                                       
                                          Referință
                                       
                                       
                                          Factor de emisie (t-CO2/t-combustibil)
                                       
                                    
                                          
                                                      1.
                                                   
                                                   
                                                      Motorină diesel/motorină
                                                   
                                                
                                       
                                          ISO 8217 sortimentele DMX până la DMB
                                       
                                       
                                          3,206
                                       
                                    
                                          
                                                      2.
                                                   
                                                   
                                                      Păcură ușoară
                                                   
                                                
                                       
                                          ISO 8217 sortimentele RMA până la RMD
                                       
                                       
                                          3,151
                                       
                                    
                                          
                                                      3.
                                                   
                                                   
                                                      Păcură grea
                                                   
                                                
                                       
                                          ISO 8217 sortimentele RME până la RMK
                                       
                                       
                                          3,114
                                       
                                    
                                          
                                                      4.
                                                   
                                                   
                                                      Gaz petrolier lichefiat (GPL)
                                                   
                                                
                                       
                                          Propan
                                       
                                       
                                          3,000
                                       
                                    
                                          Butan
                                       
                                       
                                          3,030
                                       
                                    
                                          
                                                      5.
                                                   
                                                   
                                                      Gaz natural lichefiat (GPL)
                                                   
                                                
                                       
                                           
                                       
                                       
                                          2,750
                                       
                                    
                                          
                                                      6.
                                                   
                                                   
                                                      Metanol
                                                   
                                                
                                       
                                           
                                       
                                       
                                          1,375
                                       
                                    
                                          
                                                      7.
                                                   
                                                   
                                                      Etanol
                                                   
                                                
                                       
                                           
                                       
                                       
                                          1,913
                                       
                                    Pentru biocombustibili, combustibilii alternativi nefosili și alți combustibili pentru care nu sunt precizate valori implicite se aplică factori de emisie adecvați.”;
                           
                        
                              (b)
                           
                           
                              partea B se modifică după cum urmează:
                              
                                          (i)
                                       
                                       
                                          la alineatul (1) al cincilea paragraf, litera (b) se înlocuiește cu următorul text:
                                          
                                                      „(b)
                                                   
                                                   
                                                      densitatea măsurată de către furnizorul de combustibil la alimentarea cu combustibil și înregistrată în factură sau în BDN;”;
                                                   
                                                
                                    
                                          (ii)
                                       
                                       
                                          la alineatul (1) al cincilea paragraf se adaugă următoarea literă (c):
                                          
                                                      „(c)
                                                   
                                                   
                                                      densitatea măsurată în cadrul unei încercări realizate într-un laborator acreditat de încercare a combustibilului, după caz.”;
                                                   
                                                
                                    
                                          (iii)
                                       
                                       
                                          la alineatul (3) al patrulea paragraf, litera (b) se înlocuiește cu următorul text:
                                          
                                                      „(b)
                                                   
                                                   
                                                      densitatea măsurată de către furnizorul de combustibil la alimentarea cu combustibil și înregistrată în factură sau în BDN;”;
                                                   
                                                
                                    
                                          (iv)
                                       
                                       
                                          la alineatul (3) al patrulea paragraf se adaugă următoarea literă (c):
                                          
                                                      „(c)
                                                   
                                                   
                                                      densitatea măsurată în cadrul unei încercări realizate într-un laborator acreditat de încercare a combustibilului, după caz.”
                                                   
                                                
                                    
                        
            
                  2.
               
               
                  Punctul 1 din partea A din anexa II se modifică după cum urmează:
                  
                              (a)
                           
                           
                              la litera (a), prima teză se înlocuiește cu următorul text:
                              „pentru data și ora plecării de la dană și sosirii la dană se utilizează ora universală coordonată (UTC);”;
                           
                        
                              (b)
                           
                           
                              la litera (b), ultima teză se înlocuiește cu următorul text:
                              „distanța parcursă se calculează de la dana portului de plecare la dana portului de sosire și se exprimă în mile marine;”;
                           
                        
                              (c)
                           
                           
                              la litera (e), primul paragraf se înlocuiește cu următorul text:
                              „pentru navele ro-ro, mărfurile transportate se definesc ca fiind masa încărcăturii la bord, determinată ca masa efectivă sau ca număr de unități de încărcare (camioane, autoturisme etc.) sau metri liniari ocupați înmulțiți cu valori implicite pentru greutatea lor.”